
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom INO-PRINT d.o.o. Trogir, Put Krtina 12/b, OIB: 00949740181, dana 10. travnja 2017. godine


r i j e š i o   j e                                               

Obustavlja se skraćeni stečajni postupak nad dužnikom INO-PRINT d.o.o. Trogir, Put Krtina 12/b, OIB: 00949740181, te se zahtjev predlagatelja FINANCIJSKE AGENCIJE, Regionalni centar Split od 23. lipnja 2016. godine odbacuje.


Obrazloženje

Financijska agencija, Regionalni centar Split podnijela je ovom sudu 23.06.2016. god., na temelju odredbe čl. 429. st. 1. Stečajnog zakona (Narodne novine broj 71/15, dalje SZ), zahtjev za provedbu skraćenog stečajnog postupka nad dužnikom INO-PRINT d.o.o. Trogir.

U podnesenom zahtjevu je navedeno da dužnik na dan 16. lipnja 2016. godine, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 22.697,92 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik nema zaposlenih.

Sukladno podnesenom zahtjevu, a temeljem odredbi čl. 430. SZ-a, ovaj sud je na mrežnoj stranici e-Oglasna ploča sudova, 23. siječnja 2017. godine objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje. Isto tako tim oglasom su osobe ovlaštene za zastupanje dužnika pozvane da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu, a vjerovnici dužnika su pozvani da najkasnije u roku od 45 dana od objave oglasa predlože otvaranje stečajnog postupka nad dužnikom, sve to uz upozorenje na pravne posljedice nepodnošenja prijedloga za otvaranje stečajnog postupka. 

Odredbama čl. 431. st. 1. i 2. SZ-a propisano je da ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka te ako u roku od 45 dana nijedan vjerovnik ne predloži otvaranje stečajnog postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. U tom slučaju, sud će po službenoj dužnosti donijeti rješenje o otvaranju i zaključenju skraćenog stečajnog postupka.

U ostavljenom roku od 45 dana niti jedan vjerovnik nije podnio prijedlog za otvaranje stečajnog postupka nad dužnikom, a isto tako osobe ovlaštene za zastupanje dužnika nisu dostavile sudu popis imovine i obveza dužnika. Međutim, unatoč tome u konkretnom slučaju nisu ispunjeni uvjeti za donošenje rješenja o otvaranju i zaključenju skraćenog stečajnog postupka nad dužnikom.

Naime, dužnik je 02.03.2017. god. dostavio u spis potvrdu FINE o blokadi njegovih računa i novčanih sredstava, a kojom se potvrđuje da je na dan 02.03.2017. god. na računima i novčanim sredstvima dužnika evidentirano 0 dana neprekidne blokade zbog nepodmirenih osnova za plaćanje evidentiranih u Očevidniku redoslijeda osnova za plaćanje, kao i da nepodmirene obveze dužnika na dan izdavanja te potvrde iznose 0,00 kn.  

Isto tako, na traženje ovog suda, FINA je dostavila sudu potvrdu o blokadi računa dužnika sa stanjem na dan 21.03.2017. god., a iz koje je također razvidno da računi dužnika više nisu blokirani te da njegove evidentirane nepodmirene obveze iznose 0,00 kn.

Kako dakle iz naprijed navedenih potvrda FINE od 02.03.2017. i 21.03.2017. god. proizlazi da dužnik u Očevidniku redoslijeda osnova za plaćanje više nema evidentirane neizvršene osnove za plaćanje u neprekinutom razdoblju od 120 dana, odnosno iz istih je razvidno da dužnik više nema bilo kakvih evidentiranih neizvršenih osnova za plaćanje, to je samim time očito da je dužnik postao sposoban za plaćanje, a slijedom čega nije ostvarena presumpcija iz čl. 431. st. 1. SZ-a o tome da se smatra da je dužnik nesposoban za plaćanje. Upravo stoga, u konkretnom slučaju nisu ispunjeni uvjeti za donošenje rješenja o otvaranju i zaključenju skraćenog stečajnog postupka. Nadalje, po ocjeni ovog suda nisu ispunjeni uvjeti niti za nastavak ovog postupka primjenom općih odredbi stečajnog postupka, odnosno uvjeti za pokretanje prethodnog postupka radi utvrđivanja uvjeta za otvaranje stečajnog postupka nad dužnikom, budući da je i prije donošenja takvog rješenja očito da dužnik više nije nesposoban za plaćanje. 

Radi navedenog, a sukladno odredbama čl. 433. u vezi s čl. 128. st. 9. SZ-a, ovaj skraćeni stečajni postupak je valjalo obustaviti, a zbog nepostojanja uvjeta iz čl. 428. SZ-a i zahtjev Financijske agencije za provedbu skraćenog stečajnog postupka odbaciti pa je stoga sud i odlučio kao u izreci ovog rješenja. 

U Splitu, 10. travnja 2017. godine.
 
S U D A C 

Paško Bačić


POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu.

